b'\n_START_ARTICLE_\nMadrigal\n_START_PARAGRAPH_\nMadrigal je renesan\xc4\x8dna polifona vokalna glasbena oblika, komponirana na posvetna besedila._NEWLINE_Madrigal se prvi\xc4\x8d razcveti v 14. stoletju v Italiji, ko je ve\xc4\x8dinoma dvo- ali triglasen, zgornji glas je zelo virtuozen, z bogatimi melizmi, spodnji glas pa veliko preprostej\xc5\xa1i. Pomembno je, da besedilo ni v latin\xc5\xa1\xc4\x8dini, ampak v italijan\xc5\xa1\xc4\x8dini. Med avtorji besedil sta se najbolj odlikovala Boccaccio in Petrarca. Drugi razcvet madrigal do\xc5\xbeivi v 16. in zgodnjem 17. stoleju, ko pomeni nasprotje motetu kot oblika posvetne glasbe. Najve\xc4\x8dkrat je petglasen, pa tudi \xc5\xa1tiri- in \xc5\xa1estglasen, besedilo je v prebujajo\xc4\x8dih se narodnih jezikih. Melodija se pogosto pojavi v zgornjem glasu, homofonija je pogostej\xc5\xa1a kot polifonija. Zelo pomembno je slikanje besedila, imitazione della natura, ki je v za\xc4\x8detku precej naivno, v poznem obdobju pa se razvije in stopnjuje do velike izraznosti, do globoke povezanosti besede in glasbe in \xc5\xbee napoveduje nastanek glasbenega gledali\xc5\xa1\xc4\x8da: madrigalne komedije in baro\xc4\x8dne opere.'